偶成古調十六韻上呈判府兼贈劉興州
作者：陳與義
朝代：宋

paragraphs: 稽首蘇耽仙，乘雲去無跡。
尚留橘井在，與世除狂疾。
誰能不飲此，識味亦可錄。
坐令鄭玄牛，亦抱荆山玉。
偉哉稚川裔，神交接朝夕。
游戲及小道，造化入大筆。
優爲吳詩父，雅命楚騷僕。
豈其橘井助，本自同仙籙。
坐中子劉子，知是當日客。
書懸元和脚，語經建康力。
先我登公門，不數鷙鳥百。
曾挹兩仙袖，自然生羽翼。
嗟我無長才，學架屋下屋。
詩雖兩牛腰，事亦幾蛇足。
已窮猶不悔，政荷師友德。
文盟儻許予，幸不疑籍湜。